大雪戲招耶溪先生鄒元佐
作者：釋德洪
朝代：宋

paragraphs: 昨夜顛風吹裂石，曉來雪片大如席。
耶溪先生醉不知，擁絮雷霆喧鼻息。
癡奴搥門呼不譍，但聞含糊語呵叱。
先生行世如行川，虚舟觸人無怨言。
逢人覓錢即沽酒，得錢不謝猶傲然。
我欲看君墮幘醉，便覺兩頰微渦旋。
款段自能馱醉起，歸路逆風吹凍耳。
入門兒女啼饑寒，瞪目瞠然作直視。